Il-Viċi President tal-Kummissjoni Ewropea Andrus Ansip, responsabbli għas-Suq Uniku Diġitali, u l-Kummissarju għall-Migrazzjoni, l-Intern u ċ-Ċittadinanza Dimitris Avramopoulos, il-Kummissarju għall-Unjoni tas-Sigurtà Julian King, u l-Kummissarju Mariya Gabriel, responsabbli għall-Ekonomija u s-Soċjetà Diġitali, ħarġu stqarrija flimkien dwar l-ewwel leġiżlazzjoni għall-UE kollha dwar iċ-ċibersigurtà – id-Direttiva dwar is-Sigurtà tan-Netwerks u tas-Sistemi tal-Informazzjoni (id-Direttiva NIS) li l-Istati Membri jridu jittrasponu fil-liġi nazzjonali sad-9 ta' Mejju 2018: “L-adozzjoni tad-Direttiva NIS sentejn ilu kienet bidla kbira fl-isforzi tal-UE biex issaħħaħ il-kapaċitajiet taċ-ċibersigurtà tagħha. Bis-saħħa ta' din l-ewwel liġi tal-UE dwar iċ-ċibersigurtà, l-Istati Membri saħħew il-koperazzjoni tagħhom għal politika Ewropea dwar iċ-ċibersigurtà u qed jikkoordinaw l-isforzi tagħhom biex jibnu l-kapaċitajiet ta' rispons tagħhom. Il-Kummissjoni qed taħdem mill-qrib mal-Istati Membri biex tgħinhom jittrasponu d-Direttiva. Biex issaħħaħ aktar iċ-ċibersigurtà tal-Unjoni, mingħajr dewmien, l-UE trid tagħti mandat b'saħħtu u permanenti lill-Aġenzija tagħha għaċ-Ċibersigurtà, l-Aġenzija tal-Unjoni Ewropea dwar is-Sigurtà tan-Netwerks u l-Informazzjoni (ENISA), u twaqqaf qafas tal-UE għaċ-ċertifikazzjoni taċ-ċibersigurtà. Flimkien mal-Istati Membri, irridu llestu wkoll u mingħajr dewmien il-ħidma konġunta fuq il-pjan ta' azzjoni għall-koperazzjoni fil-każ ta' inċidenti u kriżijiet transfruntieri taċ-ċibersigurtà fuq skala kbira li jwassal biex iċ-ċibersigurtà tiġi integrata fil-mekkaniżmi eżistenti tal-immaniġġar tal-kriżijiet fil-livell tal-UE. Biex l-Istati Membri jingħataw l-għajnuna ħalli jittrasponu d-Direttiva NIS mingħajr dewmien u jibnu l-kapaċitajiet tagħhom, il-programm Faċilità Nikkollegaw l-Ewropa (CEF) qed jalloka finanzjament ta' € 38 miljun sal-2020 li jappoġġa lill-Iskwadri ta' Rispons nazzjonali għal Inċidenti relatati mas-Sigurtà tal-Kompjuters u lil partijiet konċernati oħra tad-Direttiva NIS, fosthom lill-operaturi ta' servizzi essenzjali u lill-fornituri ta' servizzi diġitali. L-Istati Membri għandhom jaħtfu bis-sħiħ l-opportunitajiet li qed jagħtihom dan il-finanzjament.” Il-kuntest Id-Direttiva dwar is-Sigurtà tan-Netwerks u tas-Sistemi tal-Informazzjoni (id-Direttiva NIS) daħlet fis-seħħ f'Awwissu 2016. L-Istati Membri kellhom 21 xahar biex jittrasponu d-Direttiva fil-liġijiet nazzjonali tagħhom u għandhom 6 xhur oħra biex jidentifikaw l-operaturi ta' servizzi essenzjali. Dan hu l-ewwel sett ta' regoli legalment vinkolanti għall-UE kollha dwar iċ-ċibersigurtà. Id-Direttiva toħloq livell komuni għoli ta' sigurtà tan-netwerks u tas-sistemi tal-informazzjoni għall-Unjoni kollha. Barra minn hekk, biex l-Ewropa jkollha l-għodod xierqa li jittrattaw l-attakki ċibernetiċi, f'Settembru 2017 il-Kummissjoni Ewropea pproponiet sett wiesa' ta' miżuri biex tinbena ċibersigurtà b'saħħitha fl-UE. Fosthom hemm proposta biex tissaħħaħ l-Aġenzija tal-UE għaċ-Ċibersigurtà u skema ġdida ta' ċertifikazzjoni Ewropea li tiżgura li l-prodotti u s-servizzi fid-dinja diġitali jistgħu jintużaw mingħajr periklu. Għal aktar tagħrif Mistoqsijiet u Tweġibiet dwar id-Direttiva NIS Skeda informattiva dwar id-Direttiva NIS L-Istat tal-Unjoni 2017 - Ċibersigurtà: Il-Kummissjoni żżid ir-rispons tal-UE għall-attakki ċibernetiċi